เหยี่ยวไฟ แม่ฮ่องสอน ลาดตระเวนพิทักษ์ดอยกองมู จากไฟป่า ขณะที่ ปภ. ระดมฉีดพ่นละอองน้ำ บรรเทา PM2.5
นายวันตรี ไพรชื่นสกุล หัวหน้าชุดปฏิบัติการพิเศษควบคุมไฟป่า (เหยี่ยวไฟ) แม่ฮ่องสอน เปิดเผยว่า ชุดเหยี่ยวไฟ แม่ฮ่องสอน จำนวน 8 นาย ออกลาดตระเวนรอบๆดอยกองมูและในพื้นที่ห้วยเสือเฒ่า ตำบลปางหมู อำเภอเมือง จังหวัดแม่ฮ่องสอน พร้อมเก็บใบไม้ข้างๆ ทาง 50 กิโลกรัม เพื่อลดปริมาณเชื้อเพลิงและนำใบไม้เชื้อเพลิงไปใส่ในเสวียน ณ สำนักจัดการทรัพยากรป่าไม้ที่ 1 (สาขาแม่ฮ่องสอน)ขณะที่ สำนักงานป้องกันและบรรเทาสาธารณภัยจังหวัดแม่ฮ่องสอน ร่วมกับชุดปฏิบัติการช่วยเหลือหมอกควันไฟป่า ศูนย์ป้องกันและบรรเทาสาธารณภัย เขต 10 ลำปาง และ อบจ.แม่ฮ่องสอน นำรถดับเพลิงพร้อมโฟมอัดอากาศ น้ำ 8,000 ลิตร ยานยนต์ดับเพลิง LUF 60 และรถบรรทุกน้ำช่วยดับเพลิง ขนาด 6,000 ลิตร (อบจ.) ดำเนินการฉีดพ่นน้ำสร้างความชุ่มชื้น ลดค่าฝุ่นละอองในอากาศ ( pm2.5 ) บริเวณสวนสาธารณะหนองจองคำ อำเภอเมืองแม่ฮ่องสอน และบริเวณสำนักงานป้องกันและบรรเทาสาธารณภัย จังหวัดแม่ฮ่องสอน ใช้ปริมาณน้ำ จำนวน 20,000 ลิตร